Kap. 151, 162, 164, 165, 166, 167, 400, 440, 469, 490, 581, 765, 820, 856, 3440, 3856

Prop. 152 S

(2014–2015)
Proposisjon til Stortinget (forslag til stortingsvedtak)

Endringer i statsbudsjettet 2015 under Justis- og beredskapsdepartementet mv. (tilleggsbevilgning som følge av økning i antallet asylsøkere til Norge)

Tilråding fra Justis- og beredskapsdepartementet 18. september 2015, godkjent i statsråd samme dag. (Regjeringen Solberg)

Dokumentet på regjeringen.no

1 Innledning

Antallet asylsøkere til Europa er nå på et historisk høyt nivå. Regjeringen legger med dette fram forslag om bevilgningsendringer i 2015 som følge av et økt antall asylsøkere til Norge i 2015, sammenlignet med hva som ligger til grunn for gjeldende budsjett. Den kraftige økningen, og den særlig store økningen i antallet enslige mindreårige asylsøkere, skaper store utfordringer for utlendingsforvaltningen. Det foreslås bevilgningsøkninger på kap. 167, post 21, 400, post 01, kap. 440, post 01 og 21, kap. 469, post 01, kap. 490, post 01, kap. 581, post 76, kap. 765, post 21 og 75, kap. 820, post 01, kap. 856, post 01, kap. 3440, post 02 og kap. 3856, post 04 for å håndtere denne situasjonen. Til sammen foreslås det bevilgningsøkninger på 227,1 mill. kroner i denne proposisjonen.

Også andre kapitler på statsbudsjettet vil kunne bli påvirket av den økte tilstrømmingen. Beregningsgruppen for utlendingsforvaltningen (BGU) vil på ordinært vis utarbeide prognoser og bevilgningsberegninger for volumavhengige poster til nysalderingen for 2015. Regjeringen vil komme tilbake til dette i den forbindelse.

2 Bakgrunn

Det har i 2015 vært en kraftig økning i antall asylsøkere til flere europeiske land. I perioden januar til juni 2015 kom det færre asylsøkere til Norge enn i samme periode i 2014. I juli og august har det derimot vært en kraftig økning. Økningen skyldes særlig at langt flere personer fra Syria har søkt om asyl i Norge. I tillegg har det vært en sterk økning i antall enslige mindreårige asylsøkere de siste månedene. Per 31. august 2015 var det registrert om lag 8 300 asylsøkere til Norge, derav i underkant av 2 000 som enslige mindreårige. Den kraftige økningen medfører betydelige utfordringer for utlendingsforvaltningen, noe som også kan gjøre situasjonen for personene som søker om beskyttelse i Norge vanskeligere. Det er for gjeldende budsjett 2015 lagt til grunn en prognose på 11 000 asylsøkere til Norge inneværende år. Beregningsgruppen for utlendingsforvaltningen (BGU) vil ha utarbeidet nye anslag først i begynnelsen av oktober. Det legges i denne proposisjonen til grunn en økning fra 11 000 til 16 000 asylsøkere til Norge i 2015. Det understrekes at det er svært stor usikkerhet knyttet til hvor mange asylsøkere som vil komme til Norge fremover. Dersom de siste ukers utvikling fortsetter ut året, vil antallet asylsøkere i 2015 bli høyere enn dette tallet.

3 Forslag under de enkelte kapitlene

3.1 Justis- og beredskapsdepartementet

Kap. 400 Justisdepartementet

Post 01 Driftsutgifter

De økte asylankomstene til Norge og Europa medfører betydelige meroppgaver for Justis- og beredskapsdepartementet. For å kunne håndtere situasjonen på en god måte foreslås det å øke bevilgningen på kap. 400, post 01 med 1,5 mill. kroner i 2015.

Kap. 440 Politidirektoratet – politi- og lensmannsetaten

Post 01 Driftsutgifter

Økte asylankomster

Situasjonen for ankomstregistreringen er utfordrende. Særlig gjelder dette de forholdene som asylsøkerne møter i Politiets utlendingsenhets lokaler. Det har i en tid vært nødvendig å foreta tilpassede registreringer som innebærer at en del personer ikke er ferdig registrert før de sendes ut til mottakssystemet. Dette er uheldig ut fra sikkerhetshensyn og ut fra hensyn til effektiv saksbehandling (ID-arbeidet er mest effektivt i initialfasen). I tillegg gir det økte kostnader til transport og logistikk, og økt press på transittmottakene.

Det er viktig at registreringen av den betydelige økningen i antall asylsøkere håndteres på en god måte, samtidig som et effektivt returarbeid opprettholdes. For å klare dette er det nødvendig å styrke registreringskapasiteten betydelig. Foruten tiltak som er gjennomført innenfor eksisterende rammer er det derfor behov for å øke bevilgningen til politiet med 50 mill. kroner. Av dette knytter om lag 25 mill. kroner seg til personellkostnader og enkelte investeringer i Politiets utlendingsenhet. Det foreslås på denne bakgrunn å øke bevilgingen på kap. 440, post 01 med 25 mill. kroner, jf. også omtale under kap. 440, post 21.

Norsk bidrag til fellesoperasjon i Middelhavet

Det ble i forbindelse med revidert nasjonalbudsjett 2015 blant annet bevilget 5 mill. kroner for å dekke anslåtte merutgifter til leie av sivilt mannskap til norsk bidrag til Frontex fellesoperasjon Triton i seks måneder, jf. Innst. 360 S (2014–2015) og Prop. 119 S (2014–2015). Det ble uttrykt usikkerhet til beløpet. På bakgrunn av oppdatert oversikt forventes politiets ekstraordinære merutgifter som følge av Norges deltakelse i seks måneder å utgjøre 45,7 mill. kroner i 2015. Økningen skyldes uforutsette merutgifter og at Frontex har valgt å benytte skipet på en annen måte enn det som var forventet. Nåværende 6-måneders avtale for innleid skip går ut i slutten av november. Regjeringen vil forlenge det norske bidraget til Frontex fellesoperasjon Triton. Merutgifter til politiet i desember 2015 som følge av dette er anslått til 6,4 mill. kroner. Samlede merutgifter i 2015 til norsk bidrag til fellesoperasjon Triton i Middelhavet anslås på dette grunnlag til 52,1 mill. kroner. Det gir et merbevilgningsbehov i 2015 på 47,1 mill. kroner utover de 5 mill. kronene som ble bevilget til formålet i forbindelse med revidert nasjonalbudsjett. Det er fortsatt lagt til grunn at politiet skal dekke ordinære lønnsutgifter for eget personell innenfor gjeldende bevilgning (om lag 16,5 mill. kroner).

På bakgrunn av ovennevnte, og for å unngå at tiltaket skal gå på bekostning av annen oppgaveløsning i politiet, foreslås det å øke bevilgningen på kap. 440, post 01 med 47,1 mill. kroner i 2015.

Samlet foreslås det å øke bevilgningen på kap. 440, post 01 med 72,1 mill. kroner.

Post 21 Spesielle driftsutgifter

Bevilgningen på posten dekker blant annet politi- og lensmannsetatens sideutgifter i forbindelse med asylsaker. Dette gjelder blant annet tolk, språkanalyser, kostnader forbundet med asylsøkernes opphold i lokalene til Politiets utlendingsenhet (mat, vakthold, renhold) og logistikk til/fra asylmottak. Som følge av økningen i antall asylsøkere til Norge foreslås det å øke bevilgningen på kap. 440, post 21 med 25 mill. kroner i 2015, jf. omtale under kap. 440, post 01. Det vises for øvrig til at Regjeringen i statsråd 4. september 2015 ga samtykke ved kongelig resolusjon om å styrke politiets registreringsarbeid med 5 mill. kroner utover gitt bevilgning. Dette beløpet inngår i forslaget til bevilgningsøkningen på 25 mill. kroner på kap. 440, post 21.

Kap. 3440 Politidirektoratet – politi- og lensmannsetaten

Post 02 Refusjoner mv.

Det er gjennomført forhandlinger med Frontex om refusjon av utgifter knyttet til det norske bidraget til fellesoperasjon i Middelhavet. Refusjonene anslås til 20,8 mill. kroner i 2015. Det er usikkerhet knyttet til hvordan enkelte utgifter for politiet og refusjoner fra Frontex vil fordele seg i henholdsvis 2015 og 2016.

På bakgrunn av ovennevnte foreslås det å øke bevilgningen på kap. 3440, post 02 med 20,8 mill. kroner i 2015, jf. også omtale under kap. 440, post 01.

Kap. 469 Vergemålsordningen

Den kraftige økningen i antall enslige mindreårige asylsøkere har medført betydelige utfordringer for fylkesmannsembetene. Kapasiteten hos Fylkesmannen i Oslo og Akershus (FMOA), som er nasjonalt ansvarlig for representantordningen for enslige mindreårige asylsøkere, er svært presset. For å kunne møte utfordringen har FMOA etablert en døgnåpen vaktordning. FMOA arbeider også med å rekruttere flere representanter for å møte behovet.

På bakgrunn av nye anslag fra UDI er det klart at det må etableres flere mottaksplasser. Dette innebærer at en rekke embeter vil bli berørt.

Post 01 Driftsutgifter

Som følge av økte ankomster påføres FMOA et betydelig administrativt merarbeid knyttet til oppnevning, veiledning og rekruttering av representanter. Opprettelsen av nye mottak vil føre til økt belastning i en rekke embeter og det vil resultere i betydelig merarbeid knyttet til rekruttering og opplæring av representanter.

Det foreslås på bakgrunn av ovennevnte å øke bevilgningen på kap. 469, post 01 med 3,0 mill. kroner.

Kap. 490 Utlendingsdirektoratet

Kapasiteten i UDIs mottak er svært presset. For å møte utfordringen oppretter UDI et stort antall nye mottaksplasser. Behovet for rask etablering av flere mottaksplasser krever mye av UDIs administrasjon. Spesielt er det ved regionkontorene behov for styrking for å kunne gjennomføre kapasitetsøkningen. Videre er det som følge av en betydelig økning i antallet ubehandlede asylsaker samtidig som UDI har et høyt antall saker til behandling på andre områder, behov for å styrke UDIs kapasitet til å planlegge og tilpasse virksomheten.

Når det gjelder postene knyttet direkte til mottaksdrift, kap. 490 Utlendingsdirektoratet, post 21, 60 og 70, har JD fullmakt fra Stortinget til å øke antall mottaksplasser innenfor gjeldende rammer for etablering og drift av asylmottak, selv om det medfører et bevilgningsmessig merbehov. Det foreslås ingen justering av disse postene på det nåværende tidspunkt, men det legges opp til at postene beregnes på nytt i forbindelse med nysalderingen for 2015. På det tidspunktet vil Beregningsgruppen for utlendingsforvaltningen (BGU) ha utarbeidet nye prognoser og beregninger av budsjettbehov basert på blant annet informasjon om utviklingen i asylankomster den senere tiden.

Post 01 Driftsutgifter

Som følge av økte ankomster påføres UDI betydelig administrativt merarbeid knyttet til opprettelse og oppfølging av asylmottak. For å styrke kapasiteten i UDI til å etablere og følge opp nye mottak og for å styrke kapasiteten i direktoratet til å planlegge og tilpasse virksomheten som følge av en stor økning i antallet ubehandlede saker, foreslås det å øke bevilgningen på posten med 5 mill. kroner i 2015.

3.2 Kommunal- og moderniseringsdepartementet

Kap. 581 Bolig- og bomiljøtiltak

Post 76 Tilskudd til utleieboliger, kan overføres

Tilskudd til utleieboliger bidrar til flere egnede utleieboliger for flyktninger og andre vanskeligstilte på boligmarkedet. Tilskuddet forvaltes av Husbanken og gis til kommuner, stiftelser og andre aktører som bygger, utbedrer eller kjøper utleieboliger. Innenfor ordningen er flyktninger en prioritert målgruppe, og mange kommuner benytter ordningen aktivt i sitt arbeid med å bosette flyktninger som har fått lovlig opphold i Norge.

Mange kommuner melder at mangel på egnede boliger er et hinder i arbeidet med å bosette flere flyktninger. I asylmottakene var det per 31. juli 2015 5 364 personer med innvilget oppholdstillatelse. En styrking av tilskuddet til utleieboliger kan bidra til å øke gjennomstrømningen i asylmottakene og få til raskere bosetting i kommunene.

Regjeringen foreslår derfor å øke bevilgningen til tilskuddet til utleieboliger med 50 mill. kroner.

Tilhørende tilsagnsramme er på 111,1 mill. kroner. Den økte tilsagnsrammen innebærer at det kan gis tilsagn til 200 flere utleieboliger i 2015.

3.3 Helse- og omsorgsdepartementet

Kap. 765 Psykisk helse og rusarbeid

Regionale ressurssentre om vold, traumatisk stress og selvmordsforebygging (RVTS) har ansvar for veiledning, undervisning, informasjon og nettverksarbeid. Ett av deres hovedtema er flyktningehelse og migrasjon. De fem sentrene rundt i landet skal rette arbeidet mot kommunene, spesialisthelsetjenesten og andre statlige tjenester.

Mange som kommer nå har manglende systemtillit, psykiske belastninger og traumer. Da er det viktig at RVTSene sammen med UDI og Bufetat sørger for veiledning og opplæring for å hindre at mottakssituasjonen blir ytterligere belastende. Videre er det behov for at RVTSene i samarbeid med Nasjonalt kunnskapssenter om vold og traumatisk stress (NKVTS) bedrer traumekompetansen i kommunene og den mer spesialiserte kompetansen i spesialisthelsetjenesten. Ved flyktningsituasjonen nå er det viktig å prioritere arbeidet med de særskilte utfordringer som barn og unge har, spesielt de enslige mindreårige.

Det foreslås å styrke alle RVTS med til sammen 5 mill. kroner for å intensivere arbeidet med tematikken.

Post 21 Spesielle driftsutgifter, kan overføres, kan nyttes under post 72

Det foreslås å øke bevilgningen på kap. 765, post 21 med 1 mill. kroner til RVTS Sør som finansieres over denne posten.

Post 75 Vold og traumatisk stress

Det foreslås å øke bevilgningen på kap. 765, post 75 med 4 mill. kroner knyttet til arbeidet med psykisk helse rettet mot personer som kommer til Norge som asylsøkere.

3.4 Barne-, likestillings- og inkluderingsdepartementet

Kap 820 Integrerings- og mangfoldsdirektoratet

Post 01 Driftsutgifter

Det avsettes 0,5 mill. kroner for å drifte en nettside som skal gi en samlet oversikt over mulighetene til å bidra og delta som frivillig i arbeidet med mottak og integrering av asylsøkere og flyktninger. IMDi gis ansvar for siden i samarbeid med sentrale frivillige organisasjoner og kommunesektoren. En del av midlene skal brukes til å bekjentgjøre siden.

På denne bakgrunnen foreslås det å øke bevilgningen på kap. 820, post 01 med 0,5 mill. kroner.

Kap. 856 Barnevernets omsorgssentre for enslige, mindreårige asylsøkere

Det økte antallet enslige mindreårige asylsøkere medfører et større behov for plasser i omsorgssentre, og dermed økt bevilgningsbehov på kap. 856, post 01. Det knytter seg stor usikkerhet til anslagene for både ankomst og bosetting av enslige mindreårige asylsøkere.

Post 01 Driftsutgifter

Gjeldende bevilgning på posten er basert på en prognose som tilsa at det ville komme 150 nye barn inn i omsorgssentrene i 2015. I juli og august var ankomsten av enslige mindreårige asylsøkere under 15 år i gjennomsnitt 16 barn per uke, en økning fra et gjennomsnitt på fem barn per uke det første halvåret. Per 31. august har det kommet 279 nye barn. Det forventes at ankomstene vil holde seg på et høyt nivå utover høsten, og at det totalt vil komme 500 nye barn i løpet av 2015.

Forslaget baserer seg på at ankomstene fordeler seg jevnt utover høsten og at om lag 100 barn blir bosatt eller flytter ut fra omsorgssentrene de fire siste månedene i 2015.

I forslag til tilleggsbevilgning er utgifter til forvaltningsoppgaver i tilknytning til omsorgssentrene ikke medregnet. Disse forvaltningsoppgavene inkluderer kapasitet i ankomstapparatet, arbeid med godkjenning av nye private sentre, gjennomføring av anskaffelser, oppfølging og kontroll av sentrene, arbeid med bosetting, administrasjon samt tilsyn. Det legges foreløpig til grunn at disse oppgavene i 2015 dekkes innenfor Bufdirs ordinære rammer. Dersom det høye belegget i omsorgssentrene vedvarer vil kapasiteten på disse forvaltningsoppgavene også måtte øke.

Det presiseres videre at anslagene for ankomster er svært usikre. Ved større avvik fra det som er lagt til grunn her, vil Barne- likestillings- og inkluderingsdepartementet komme tilbake med forslag knyttet til dette i forbindelse med nysalderingen.

På denne bakgrunn foreslås det å øke bevilgningen på kap. 856, post 01 med 65 mill. kroner i 2015.

Kap. 3856 Barnevernets omsorgssentre for enslige, mindreårige asylsøkere

Post 04 Refusjoner av ODA-godkjente utgifter

Noen innenlandske utgifter knyttet til mottak av asylsøkere og flyktninger kan i følge OECD/DACs statistikkdirektiv godkjennes som offisiell utviklingshjelp. Som følge av forslag til bevilgningsøkning på kap. 856, post 01, foreslås det å øke bevilgningen på kap. 3856, post 04 med 65 mill. kroner.

3.5 Utenriksdepartementet

Kap. 167 Flyktningtiltak i Norge, godkjent som utviklingshjelp (ODA)

Post 21 Spesielle driftsutgifter

Enkelte utgifter knyttet til flyktningers opphold i Norge det første året er godkjent som offisiell utviklingshjelp og dekkes under kap. 167, post 21. Som følge av forslag til bevilgningsøkning knyttet til omsorgssentre for enslige mindreårige asylsøkere, jf. omtale av kap. 856, post 01 og kap. 3856, post 04, foreslås det å øke bevilgningen på kap. 167, post 21 med 65 mill. kroner.

Forslaget om 65 mill. kroner i tilleggsbevilgning på kap. 167 Flyktningtiltak i Norge, godkjent som utviklingshjelp (ODA), post 21 Spesielle driftsutgifter, foreslås dekket ved tilsvarende reduksjoner i andre poster på bistandsbudsjettet. Reduksjonene er foretatt på områder som av ulike årsaker fortsatt ikke er avtaleforpliktet. Det foreslås følgende reduksjoner:

5 mill. kroner på kap. 151 Bistand til Asia, post 78 Regionbevilgning til Asia, kan overføres

30 mill. kroner på kap. 162 Overgangsbistand (GAP), post 70 Overgangsbistand (GAP), kan overføres

2 mill. kroner på kap. 164 Fred, forsoning og demokrati, post 72 Utvikling og nedrustning, kan overføres

5 mill. kroner på kap. 165 Forskning, kompetanseheving og evaluering, post 01 Driftsutgifter

13 mill. kroner på kap. 165 Forskning, kompetanseheving og evaluering, post 71 Faglig bistand, kan overføres

10 mill. kroner på kap. 166 Miljø og bærekraftig utvikling mv., post 72 Internasjonale miljøprosesser og bærekraftig utvikling, kan overføres.

Tilråding

Justis- og beredskapsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2015 under Justis- og beredskapsdepartementet mv. (tilleggsbevilgning som følge av økning i antallet asylsøkere til Norge).

Vi HARALD, Norges Konge

stadfester:

Stortinget blir bedt om å gjøre vedtak om endringer i statsbudsjettet 2015 under Justis- og beredskapsdepartementet mv. (tilleggsbevilgning som følge av økning i antallet asylsøkere til Norge) i samsvar med et vedlagt forslag.

Forslag
til vedtak om endringer i statsbudsjettet 2015 under Justis- og beredskapsdepartementet mv. (tilleggsbevilgning som følge av økning i antallet asylsøkere til Norge)

I statsbudsjettet for 2015 gjøres følgende endringer:

I

Utgifter:

Kap.

Post

Formål

Kroner

151

Bistand til Asia

78

Regionbevilgning til Asia, kan overføres, reduseres med

5 000 000

fra kr 824 500 000 til kr 819 500 000

162

Overgangsbistand (GAP)

70

Overgangsbistand (GAP), kan overføres, reduseres med

30 000 000

fra kr 239 000 000 til kr 209 000 000

164

Fred, forsoning og demokrati

72

Utvikling og nedrustning, kan overføres, reduseres med

2 000 000

fra kr 154 700 000 til kr 152 700 000

165

Forskning, kompetanseheving og evaluering

01

Driftsutgifter, reduseres med

5 000 000

fra kr 140 817 000 til kr 135 817 000

71

Faglig bistand, kan overføres, reduseres med

13 000 000

fra kr 370 900 000 til kr 357 900 000

166

Miljø og bærekraftig utvikling mv.

72

Internasjonale miljøprosesser og bærekraftig utvikling, kan overføres, reduseres med

10 000 000

fra kr 932 200 000 til kr 922 200 000

167

Flyktningtiltak i Norge, godkjent som utviklingshjelp (ODA)

21

Spesielle driftsutgifter, forhøyes med

65 000 000

fra kr 1 951 697 000 til kr 2 016 697 000

400

Justis- og beredskapsdepartementet

01

Driftsutgifter, forhøyes med

1 500 000

fra kr 341 361 000 til kr 342 861 000

440

Politidirektoratet – politi- og lensmannsetaten

01

Driftsutgifter, forhøyes med

72 100 000

fra kr 13 566 429 000 til kr 13 638 529 000

21

Spesielle driftsutgifter, forhøyes med

25 000 000

fra kr 311 186 000 til kr 336 186 000

469

Vergemålsordningen

01

Driftsutgifter, forhøyes med

3 000 000

fra kr 183 780 000 til kr 186 780 000

490

Utlendingsdirektoratet

01

Driftsutgifter, forhøyes med

5 000 000

fra kr 877 109 000 til kr 882 109 000

581

Bolig- og bomiljøtiltak

76

Tilskudd til utleieboliger, forhøyes med

50 000 000

fra kr 749 500 000 til kr 799 500 000

765

Psykisk helse og rusarbeid

21

Spesielle driftsutgifter, kan overføres, kan nyttes under post 72, forhøyes med

1 000 000

fra kr 118 993 000 til kr 119 993 000

75

Vold og traumatisk stress, forhøyes med

4 000 000

fra kr 150 861 000 til kr 154 861 000

820

Integrerings- og mangfoldsdirektoratet

01

Driftsutgifter, forhøyes med

500 000

fra kr 200 095 000 til kr 200 595 000

856

Barnevernets omsorgssenter for enslige, mindreårige asylsøkere

01

Driftsutgifter, forhøyes med

65 000 000

Fra kr 245 677 000 til kr 310 677 000

Inntekter:

Kap.

Post

Formål

Kroner

3440

Politidirektoratet – politi- og lensmannsetaten

02

Refusjoner mv., forhøyes med

20 800 000

fra kr 414 250 000 til kr 435 050 000

3856

Barnevernets omsorgssenter for enslige, mindreårige asylsøkere

04

Refusjon av ODA-godkjente utgifter, forhøyes med

65 000 000

fra kr 176 580 000 til kr 241 580 000

Fullmakt til å pådra staten forpliktelser utover gitt bevilgning

II

Tilsagnsfullmakt

Stortinget samtykker i at Kommunal- og moderniseringsdepartementet i 2015 kan gi tilsagn om tilskudd ut over gitte bevilgninger, men slik at samlet ramme for nye tilsagn og gammelt ansvar ikke overstiger følgende beløp:

Kap.

Post

Betegnelse

581

Bolig- og bomiljøtiltak

76

Tilskudd til utleieboliger

711,6 mill. kroner